Tolprojek-geheimhoudingsaansoek afgekeur | Maroela Media
Die Wes-Kaapse hooggeregshof het Donderdag aansoeke, om sekere hofdokumente oor die N1- en N2-Wynland-tolprojek geheim te hou, van die hand gewys.
Regter Ashley Binns-Ward het egter gelas dat sekere inligting wel teruggehou moet word totdat die hof begin het met sy hersiening van die Suid-Afrikaanse Nasionale Padagentskap (Sanral) se besluit om die paaie te tol. Die hersieningsdatum is nog nie geskeduleer nie.
Sanral en sy voorkeurbieër, Protea Parkway Consortium (PPC), het aansoek gedoen om die stad Kaapstad te verhoed om sy dokumente by die publieke hof in te dien. Binns-Ward het egter gesê die stad kan die hofdokumente soos normaal indien, maar niemand mag die dokumente of enige verklaring ontbloot of publiseer voor die hersiening plaasgevind het nie.
Die Demokratiese Alliansie en Brett Herron, burgemeesterskomiteelid vir vervoer, het die uitspraak verwelkom.
Sanral het nou sewe werksdae om aansoek te doen om verlof tot appèl teen die uitspraak.
Sanral het die inhoud van die projek glo in twee kategorieë gepubliseer. Die eerste kategorie behels die voorgestelde koste van die projek en Sanral voer aan dit sal tot "onregmatige en onnodige kommer" lei onder die publiek indien die kostes voortydig bekend gemaak word. Die tweede kategorie behels die stigtingsdokumente wat met die tenderproses verband hou. Hierdie dokumente bevat kommersiële inligting oor die bieërs, die skuldfinansieringskompetisie en Sanral se evaluering oor die aanbiedinge.
'n Interim interdik is verlede jaar in Mei aan die stad toegestaan om die voorgestelde projek op te skort. Ongeveer 180 km van snelweë in die provinsie sal getol word indien die projek voortgaan.
Borgtog vir metropolisielid wat glo meisie doodskiet
Nóg 'n slagoffer van kamma-polisie
Ons moet juis weet wie bie vir hierdie kontrakte. Hoe anders gaan ons weet wie by die volgende bedrog spektakel betrokke is? Dit maak dit makliker vir die kommissie van ondersoek wat aangestel gaan word. Ons moet darem weet of daardie tolgeld ook buiteland toe gaan.